Քասաղի ջրանցք

Քասաղի ջրանցք, ջրանցք Հայաստանի Արագածոտնի և Կոտայքի մարզերում։ Սկիզբ է առնում Քասաղ գետից։ Շահագործման է հանձնվել 1973 թվականին։ Մայր ջրանցքը սկսվում է ջրարգելակ-վահան կարգավորիչով, անցնում 2,5 կմ թունելով, Քասաղի կիրճով։ Երկարությունը 3,8 կմ է, ջրթողունակությունը՝ 18 մ³/վ։ Բաժանվում է ձախ և աջ ճյուղերի։ Ձախափնյա ջրանցքը ձգվում է Քասաղից դեպի արևելք, հասնում Ձորավան գյուղի սահմանները։ Երկարությունը 8,9 կմ է, ջրթողունակությունը Արզնի-Շամիրամին փոխհատուցող ջրանցքի հետ՝ 16,4 մ³/վ։ Կառուցվել է Արզնի-Շամիրամ ջրանցքին լրացուցիչ ջուր (14 մ³/վ) տալու համար։ Աջափնյա ջրանցքը դյուկերով անցնում է Քասաղը, ձգվում արևմուտքից մինչև Օհանավան և Ուշի գյուղերի հողատարածքները։ Երկարությունը 6,6 կմ է, ջրթողունակությունը՝ 1,65 մ³/վ։

Կոտայքի մարզի ջրանցքներ
Արագածոտնի մարզի ջրանցքներ